open-index/open-wikipedia-markdown huggingface dataset:
Nasrun Syahrun

**[[Mayor Jenderal|Mayjen]] [[TNI]] ([[Purnawirawan|Purn.]]) Nasrun Syahrun [[Sarjana Hukum|SH.]]** adolah surang tokoh tantara, pajuang kamardekaan, ahli hukum sarato diplomat Indonesia. Baliau pernah dipacayo mangamban tugeh sabagai Sekretaris Jenderal (Sekjen) Departemen Kahakiman sarato Duta Basa Lua Biaso & Bakuaso Panuah Republik Indonesia untuak nagaro Iran dari bulan November 1976 sampai Desember 1979 manggantian duta basa sabalunnyo, H.M. Achsin nan manjabat dari November 1972 - Januari 1976. Pado Januari 1980 posisinyo-pun digantian dek Mayjen. Imam Soepomo nan manjabat dari Januari 1980 - Desember 1982.

## Rujuak-an

## Pautan lua
*Ketua Komisi IV DPRD Sumbar: Tangguhkan PDRI Award  Harian Singgalang, 14 Desember 2012. Diakses 14 Mei 2013.
*Masterplan Monas PDRI Dikritik  Padang Ekspres, 20 Desember 2012. Diakses 14 Mei 2013.
Syaiful Sulun

**[[Letnan Jenderal|Letjen.]] ([[Purnawirawan|Purn.]]) [[TNI]] [[AD]] Syaiful Sulun** adolah salah surang tokoh tantara Indonesia. Samaso aktif dalam katantaraan, Syaiful Sulun pernah mamangku jabatan Pangdam Brawijaya pado taun 1985-1987, manggantian Pangdam sabalunnyo, Mayjen TNI Soelarso nan manjabat pado taun 1983-1985. Syaiful Sulun kudian digantian dek Mayjen TNI Sugeng Subroto nan manjabat Pangdam untuak pariode 1987-1990.

Putra Koto Gadang, Agam, Sumatera Barat ko pernah pulo ditugehan sabagai Kasospol ABRI sarato wakil Katua MPR RI. Sasudah masuak maso purnawira baliau giat sabagai Sekretaris Jenderal sarato kudian jadi Katua Forum Komunikasi Purnawirawan TNI/Polri.

## Rujuak-an

## Pautan lua
*Koto Gadang, Kota Tua nan Melahirkan Anak Bangsa
Sutan Mohammad Rasjid

**Sutan Mohammad Rasjid** () adolah salah surang pajuang jo Parintis Kamardekaan. Katiko parang kamardekaan II (Clash II), Rasjid manjabat sabagai Gubernur Tantara Sumatera Tengah. Salain itu dalam Kabinet Darurat baliau manjabat sabagai Mantari Kaamanan/Sosial sarato Mantari Paburuhan jo Sosial.

## Latar Balakang jo Pandidikan
Sasudah manamat-an pandidikan MULO di Padang taun 1929, Rasjid barangkek ka Batavia lalu masuak ka sakola manangah ateh AMS pado taun 1930. Satamat dari AMS taun 1933, Rasjid mudo mamiliah malanjuik-an pandidikannyo ka Sakola Tinggi Hukum lalu tamat taun 1938 sarato mandapek-an gala *Meester in de Rechten*.

Rasjid adolah salah surang tokoh pantiang dalam Pamarentahan Darurat Republik Indonesia (PDRI) nan katiko maso pamarentahan darurat tu baliau manjabat sabagai Gubernur Tantara Sumatera Barat/Tangah, sarato kudian dalam Kabinet Darurat baliau manjabat sabagai Mantari Kaamanan/Sosial sarato Mantari Paburuhan jo Sosial nan barasa dari PSI.

Pado taun 1954, baliau diangkek sabagai Duta Basa Indonesia untuak Italia, akan tatapi pado taun 1958 baliau mamutuihan untuak bagabuang jo PRRI lalu akhianyo iduiknyo bapindah-pindah sabagai palarian politik.

Salah surang anak baliau, Arwin Rasyid kini manjabat sabagai direktur utamo Bank CIMB Niaga, nan pernah pulo manjabat sabagai direktur utamo Bank Danamon jo Telkom.

Baliau wafaik pado 30 April 2000 di Jakarta lalu dikubuaan di TPU Tanah Kusir, Jakarta Selatan.

## Karier
* 1927-1928 Katua *Jong Sumatranen Bond* Cabang Padang
* 1930-1933 Sekretaris Indonesia Mudo Cabang Jakarta
* 1944 Jaksa Tinggi di Pangadilan Tinggi Padang
* 1946-1948 Residen Sumatera Barat
* 1948 Komisaris Nagaro Urusan Kaamanan Dalam Nagari saluruih Sumatera nan bapangkek mantari
* 1949-1950 Gubernur Militer Sumatera Barat jo Tangah marangkap Mantari Kaamanan, Pambangunan, Pamuda, Sosial jo Paburuhan PDRI
* 1950-1954 Sekretaris Jenderal Departemen Lua Nagari
* 1954-1958 Duta Basa Lua Biaso sarato Bakuaso Panuah RI untuak Italia
* 1956-1959 Anggota Konstituante Republik Indonesia
             
## Tando Jaso nan pernah ditarimo
* Bintang Order of Saint Silvestre (dari pamimpin Tahta Suci Vatikan)
* Bintang Parintis Kamardekaan
* Bintang Mahaputra Adipradana

## Rujuak-an

## Pautan lua
*  Biodata pada Kepustakaan Presiden RI
Tamsil

**Tamsil** adolah surang pajuang, politisi sarato diplomat Indonesia. Baliau pernah manjabat Mantari Mudo Lua Nagari Republik Indonesia nan kaduo. Baliau manjabat sabagai Mantari Mudo Lua Nagari dalam Kabinet Amir Sjarifuddin I jo II, iyolah sajak 3 Juli 1947 sampai 29 Januari 1948. Sabalunnyo, posisi ko dijabat dek Haji Agus Salim nan kudian dalam Kabinet Amir Sjarifuddin I jo II diangkek manjadi Mantari Lua Nagari Indonesia.

Sasudah Kabinet Amir Sjarifuddin II dibubaran, posisi Mantari Mudo Lua Nagari indak ado sampai taun 2010. Baru pado maso pamarentahan Presiden Susilo Bambang Yudhoyono diadoan baliak nan mamakai namo nan babedo, iyolah wakil Mantari Lua Nagari (Wamenlu), nan kudian dijabat dek Triyono Wibowo.
Chaerul Saleh

Jenderal TNI Kehormatan **Chaerul Saleh Datuak Paduko Rajo** atau labiah dikana jo namo **Chaerul Saleh** () adolah surang pajuang kamardekaan sarato tokoh politik Indonesia nan pernah manjabat sabagai mantari, wakil pardana mantari, sarato katua MPRS antaro taun 1957 sampai 1966. Baliau mamagang pangkek Jenderal TNI Kahormatan.

## Karier
### Pajuangan
Baliau basamo jo Wikana, Sukarni sarato pamuda lainnyo dari Menteng 31 nan manculik Soekarno jo Hatta dalam Paristiwa Rengasdengklok supayo kadua tokoh tu sacapeknyo manyiaran Proklamasi Kemerdekaan Indonesia sasudah kakalahan Japang dari Sakutu pado taun 1945.

### Jabatan politik
Jabatan nan pernah diduduak-i dek Chaerul Saleh adolah:
* Mantari Nagaro Urusan Veteran, Kabinet Djuanda (1957)
* Mantari Mudo Paindustrian Dasar jo Patambangan, Kabinet Karajo I (1959-1960)
* Mantari Paindustrian Dasar jo Patambangan, Kabinet Karajo II jo Kabinet Karajo III (1960-1963)
* wakil Pardana Mantari III, Kabinet Karajo IV jo Kabinet Dwikora I (1963-1966)
* Katua Majelis Pamusyawaratan Rakyat Samantaro (MPRS) (1960-1965)

### G30S/PKI
Sasudah paristiwa G30S, Chaerul Saleh ditahan dek pamarentah Indonesia lalu maningga pado taun 1967 dalam status tahanan. Indak pernah ado panjalehan rasmi dari pamarentah tantang alasan panahanannyo.

## Rujuak-an
Liga Prima Indonesia

**Liga Prima Indonesia** (bahaso Inggirih: ***Indonesian Premier League***, disingkek **IPL**) adolah kompetisi Sipak bola antar klub profesional tingkek tatinggi di Liga Indonesia sajak musim 2011–12. Kompetisi ko dibantuak dek PSSI sabagai panaruih Liga Super Indonesia (LSI), nan pado musim taakianyo maalami pasalisiahan jo Liga Primer Indonesia (LPI). Sabagian klub nan sato jo LPI kudian bagabuang jo klub-klub LSI (musim nan lamo, 2010-2011), sato sadonyo balanjuik manjadi anggota IPL 2011–12. Sadang sabagian klub LSI lainnyo nan indak manjadi anggota IPL manyalanggaroan LSI 2011–12 nan baru.

Patandiangan pardana IPL diadoan pado tanggal 15 Oktober 2011 (mundua dari rancana samulo tanggal 8 Oktober 2011), nan mampasuoan Persib Bandung jo Semen Padang FC. Namun, asianyo kudian indak dianggap dek karano Persib bapindah ka kompetisi LSI 2011–12. Akianyo nan jadi patandiangan patamo adolah Persiba Bantul malawan Bontang FC, nan diadoan pado tanggal 26 November 2011.

## Rujuakan
Stadion Agus Salim

**Stadion Gelanggang Olah Raga Haji Agus Salim** adolah sabuah stadion Sipak bola di Kota Padang, Sumatera Barat, nan marupoan juo markas klub Sipak bola Semen Padang FC jo PSP Padang. Stadion ko dibangun taun 1985. Stadion Agus Salim mamiliaki dayo tampuang 28.000 tampek duduak.

## Namo
Stadion ko dinamoan untuak maoromaiki Haji Agus Salim, salah surang Pahlawan Nasional Indonesia dan bakeh Mantari Lua Nagari Indonesia, nan asanyo dari Koto Gadang, Agam.
Gilo

## Sijarah
Stadion GOR Haji Agus Salim dibangun pado taun 1985 dek Pamarentah Kota Padang sabagai pangganti Stadion Imam Bonjol nan kini lah manjadi taman kota (lapangan tabukak). Stadion ko sajak awanyo badayo tampuang 28.000 tampek duduak, sato ado tribun tatutuik di sektor baraik.

Pado tanggal 30 September 2009, tajadi gampo nan manggoncang Kota Padang dan marusak ampia kasaluruahan fasilitas stadion. Babarapo fasilitas panunjang patandiangan indak lapeh dari karusakan, sarupo gangguan koneksi pado panarangan, ruang ganti pamain nan barantakan, sarato lapangan nan ratak-ratak jo lakang, manyabaukan stadion ko lah indak patuik dipakai lai. PT Semen Padang jo pasatujuan pamarentah kota kudian marenovasi stadion ko sainggo dapeklah dipagunoan baliak untuak patandiangan Liga Super Indonesia. Pabaiakan nan dikarajoan antaronyo manaman rumpuik, mampaeloki drainase, paga, ruang ganti pamain, ruangan wasit jo ruangan pers, manambahan biliak mandi jo kakuih, sarato mamasang keramik lantai jo lampu stadion.

Mulai musim kompetisi 2010-2011, Semen Padang lai baliak bamarkas di stadion ko, sasudah salamo labiah dari sataun mangunsi ka Stadion M. Yamin di Sijunjung.

## Pautan lua
*Stadion Haji Agus Salim  di situs rasmi Spartacks.
*Stadion Haji Agus Salim di Soccerway.
*Stadion Haji Agus Salim  di World Stadiums.com
Minangkabau FC

**Minangkabau FC** adolah klub sipak bola Indonesia nan barasa dari Kota Padang. Klub nan diadoan taun 2010 iko batandiang di Liga Prima Indonesia 2011. Kini ko palatiahnyo adolah Divaldo Alves dan stadionnyo adolah Stadion Agus Salim.

Pado Agustus 2011, panguruih klub ko mamutuihan untuak bagabuang jo klub Persik Kediri. Alasan utamo nan dikamukoan adolah untuak mamanuahi syaraik legalitas Perseroan Terbatas nan dimintak dek PSSI.

## Rujuakan

## Pautan lua
* Twitter rasmi
* Minangkabau FC di situs web rasmi LPI
Abdul Rivai

**Abdul Rivai** () adolah surang dotor sarato wartawan Indonesia. Baliau adolah urang Indonesia partamo nan manabik-an surek kaba babahaso Malayu dari Eropa. Rivai dianugerahi gala sabagai **Perintis Pers Indonesia** pado taun 1974 dek Pamarentah Indonesia.

## Kahidupan
Abdul Rivai laia dari pasangan Abdul Karim jo Siti Kemala Ria. Ayahnyo bakarajo sabagai guru di sakola Malayu. Rivai mampunyoi watak nan kareh, ulet, sarato utak nan cemerlang. Pado taun 1886, katiko masih baumua 15 taun baliau ditarimo basakola di STOVIA. Satamat dari STOVIA pado taun 1894, baliau ditugehan manjadi dotor di Medan. Diakhia taun 1899, Rivai malanjuik-an pandidikan ka Balando sambia mambantu babagai surek kaba di Indonesia. Rivai adolah urang Hindia partamo nan basakola kadotoran di Balando. 

Pado awal abaik ka-20 Rivai talibat padebatan jo A.A Fokker, pajabaik Balando nan mangklaim labiah fasiah babahaso Malayu dibandiang urang Malayu sandiri. Dalam padebatan tu, Fokker berang karano ado urang *inlander* nan barani manantangnyo. Akibaik kagamilangannyo dalam badebat, Rivai dibuliahan sakola di Utrecht. 

## Wartawan
Pado taun 1900 Rivai mamprakarsai surek kaba *Pewarta Wolanda*. walaupun tabik dari Amsterdam, Pewarta Wolanda tabik dalam bahaso Malayu. Salain maurusi Pewarta Wolanda, Rivai acok mangiriman tulisannyo ka babagai media massa nan tabik di Balando ataupun Hindia. Dek karano katajaman tulisannyo, Rivai labih dikana sabagai surang wartawan dibandiang dotor. Basamo Henri Constant Claude Clockener Brousson, Rivai manabik-an *Bendera Wolanda* pado 15 April 1901. Basamo Brousson pulo, baliau mandirian usaho panabik-an Bintang Hindia pado Juli 1902. Bintang Hindia jo warna nasionalismenyo mulai puda katiko Rivai maunduran diri pado taun 1907, sampai akhianyo pado taun 1910 media nan pernah manggebrak dunia pers Balando jo Hindia tu barakhia. Baliau mambantu pulo di *Bintang Hinen West* jo *Alegemeen Handelsblad* di Amsterdam. Katiko maadoan pajalanan ka babagai nagaro di Eropa jo Amerika pado kurun 1919-1921, baliau mangiriman karangannyo ka babagai surek kaba di Indonesia. 

## Kagiatan Politik
Satibonyo dari Balando pado taun 1911, Rivai sato mandukuang pambantuak-an Indische Partij (IP) di Sumatera. Taun 1913 IP dibubaran karano dianggap mambahayoan pamarentah kolonial. Mantan aktivisnyo kudian mandirian Insulinde. Pado taun 1918, inyo diangkek sabagai anggota Volksraad (Dewan Rakyat) mewakili Insulinde. Baliau kudian manatap di Jakarta, sabagai pambantu utamo surek kaba *Bintang Timur*. Samantaro itu surek kaba *Pewarta Deli*, Medan manyabuiknyo sabagai *Bapak dalam golongan Jurnalistik*.

## Rujuak-an

## Pautan lua
* Profil di PWI 
* Melayu Online
Arie Wibowo

**Arie Wibowo** () adolah panyanyi Indonesia nan tanamo pado era taun 1980-an, nan bapanampilan khas jo punyo lagu nan sangaik populer "Madu dan Racun".

Arie Wibowo maningga dunia pado 14 April 2011 di Rumah Sakik Dharmais, Jakarta Baraik. Arie Wibowo dimakamkan di Taman Pamakaman Umuam (TPU) Al-Kamal, Kedoya, Jakarta Baraik.

## Rujuakan
Abdullah C.D.

**Che Dat bin Anjang Abdullah** atau labih dikana jo **Abdullah C.D** (laia di Lambor Kanan, Parit, Perak, Malaysia pado Oktober 1923 – 13 Januari 2024) adolah surang  pajuang sarato politikus asa Malaysia. Baliau adolah pamimpin Partai Kominih Malaya (PKM).

Abdullah C.D adolah sarang katurunan Minangkabau nan bajuang jo sanjato di dalam hutan, manantang panjajahan Japang jo Inggirih di Tanah Malayu. Kariernyo dimulai katiko baliau bagabuang jo Kasatuan Mudo Malayu (KMM), lalu manjadi sekretaris KMM di distrik Lambor, Perak pado maso awal pandudukan Japang. Abdullah CD akhianyo bagabuang jo tantara Rakyat Malaya Anti-Japang (MPAJA).

Pada bulan Oktober 1945, Abdullah turut mendirikan Parti Kebangsaan Melayu Mudo (PKMM) basamo Burhanuddin al-Hilmi, Ahmad Boestamam, Mukhtaruddin Lasso, dan Ishak Haji Mohamad. Inyo bertanggung jawab untuak mengorganisir gerakan buruh Melayu, dan tapiliah sabagai Wakil Presiden dari Federasi Sarikek Buruh Pan-Melayu (PMFTU).

Pado tanggal 12 Mei 1949, baliau dilantiak manjadi kumandan resimen ke-10 PKM, nan mangatuai pasukan kominih Malayu untuak kawasan Narathiwat di pabatasan Malaysia-Thailand. Sasudah kamerdekaan, baliau taruih mambarontak kapado pamarentah Malaysia sampai tacapai padamaian pado tanggal 2 Desember 1989.

Abdullah manikah jo Suriani Abdullah (Eng Ching Ming), surang gadih Tionghoa nan manjadi panguruih pulo dalam Partai Kominih Malaya.

## Sumber

## Rujuak-an
Abu Hanifah

**Dr. Abu Hanifah Dt. Marajo Ameh** atau nan labiah dikana jo **Abu Hanifah** () adolah surang pajuang kamardekaan, ahli kasehatan (dokter), seniman sarato politisi Indonesia. Abu Hanifah pernah manjabat sabagai Mantari Pandidikan jo Kabudayoan Indonesia pado taun 1949 sampai 1950 dalam Kabinet RIS. Salain tu, baliau pernah pulo ditugehan sabagai Duta Basa RI untuak Brazil.

Abu Hanifah dikana pulo sabagai seniman nan sato maramian dunia teater pado maso-maso pandudukan Japang basamo jo adiak kanduangnyo, Usmar Ismail sarato kawannyo Armijn Pane. Babarapo karya sastranyo pernah dipentasan dek pakumpulan drama Maya, sarupo *Taufan di Atas Asia* pado taun 1943 sarato babarapo karya lainnyo. Disampiang itu baliau dikana pulo sabagai palukih.

Sambia bapraktek sabagai dokter, Abu Hanifah giaik pulo dikancah politik praktis dalam karangko pajuangan kamardekaan Indonesia. Babarapo kagiatan politiknyo, diantaronyo manjadi redaktur babagai majalah pahimpunan pamuda, sarupo *[[Jong Sumatranen Bond]]* pariode 1923-1926 sarato *Indonesia Moeda* pado taun 1931 sarato babagai kagiatan lainnyo. Abu Hanifah adolah salah surang tokoh dalam paristiwa Sumpah Pemuda pado taun 1928. Katiko Japang masuak manduduak-i Hindia Balando (Indonesia), Abu Hanifah giat sabagai anggota Barisan Pamuda Asia Raya. Kasadonyo kagiatan politik sarato pajuangan kamardekaannnyo, alah manampek-an Abu Hanifah sabagai salah surang tokoh parintis kamardekaan Indonesia. 

Abu Hanifah maningga dunia pado 4 Januari 1980 di Rumah Sakit Pusat Angkatan Darat Gatot Soebroto, Jakarta, karano panyakik imbuli (kalumpuahan pado maso tuo) nan didaritonyo. Baliau dikabumian di Taman Pemakaman Umum Karet Bivak, Jakarta, ditampek nan samo jo adiak kanduangnyo, Usmar Ismail. Abu Hanifah maninggaan surang bini, 3 urang anak sarato 4 urang cucu. 
 
## Pandidikan
*ELS; STOVIA di Jakarta (1932)
*Geneeskundige Hogeschool di Jakarta (1932-1938)
*Gelar Doctor Honoris Causa bidang kabudayaan dari Universitas Brazilia

## Karier jo pajuangan
*Pado maso awal pernah bakarajo pado babagai rumah sakik pamarentah  
*Redaktur majalah pahimpunan pamuda *Jong Sumatranen Bond* (1923-1926)
*Redaktur majalah pahimpunan pamuda *Pemoeda Indonesia* 
*Redaktur majalah pahimpunan pamuda *Indonesia Raya* dari PPPI (1926-1930)
*Tokoh Sumpah Pamuda 1928 
*Redaktur majalah pahimpunan pamuda *Indonesia Moeda* (1931)
*Sastrawan jo palukih 
*Anggota Barisan Pamuda Asia Raya (maso pandudukan Japang)
*Anggota BKR (1945-1950) 
*Katua Fraksi Masyumi dalam KNIP 
*Katua Delegasi Indonesia ka Inter-Asian Relation Conference di New Delhi, India (1947)
*Mantari Pandidikan & Kabudayoan Republik Indonesia (1949-1950)
*Katua Delegasi Indonesia ka UNESCO, Firenze, Italia (1950) 
*Anggota Eksekutif Headquarters UNICEF di New York, Amerika Serikat (1951)
*Duta Basa RI untuak Brazil
 
## Karya Tulih
*Dewi Rani (1943)
*Dokter Rimbu (1955)
*Rokaya
*Pelaut

## Rujuak-an
* Profil Abu Hanifah  Situs Taman Ismail Marzuki. Diakses 14 Mei 2013.
Adinegoro

**Djamaluddin Adinegoro** () adolah sastrawan sarato wartawan Indonesia. Baliau bapandidikan STOVIA (1918-1925) sarato pernah mampadalam pangetahuan manganai jurnalistik, geografi, kartografi, sarato jo geopolitik di Jerman jo Balando (1926-1930). 

Namo asli baliau sabananyo bukan Adinegoro, malainkan **Djamaluddin gala Datuak Maradjo Sutan**. Baliau adolah adiak dari sastrawan jo politisi tanamo, Mohammad Yamin. Kaduonyo sudaro satu bapak, tapi lain ibu. Ayah Adinegoro banamo Usman gala Bagindo Chatib jo ibunyo banamo Sadarijah, sadangkan namo ibu Muhammad Yamin adolah Rohimah. Baliau mampunyoi surang bini banamo Alidas nan barasa dari Sulit Air, X Koto Diatas, Solok, Sumatera Barat.
 
### Buku

* *Revolusi dan Kebudayaan* (1954)
* *[[Ensiklopedia Umum Dalam Bahasa Indonesia]] (1954),
* *Ilmu Karang-mengarang*
* *Falsafah Ratu Dunia*

=== Novel ===
* *Darah Muda*. Batavia Centrum : [[Balai Pustaka]]. [[1931]] 
* *Asmara Jaya*. Batavia Centrum : [[Balai Pustaka]]. [[1932]]. 
* *Melawat ka Barat'. Batavia Centrum : Balai Pustaka. 1987

### Carito pendek
* *Bayati es Kopyor*. Varia. No. 278. Th. Ke-6. 1961, hlm. 3—4, 32. 
* *Etsuko*. Varia. No. 278. Th. Ke-6. 1961. hlm. 2—3, 31 
* *Lukisan Rumah Kami*. Djaja. No. 83. Th. Ke-2. 1963. hlm. 17—18. 
* *Nyanyian Bulan April*. Varia. No. 293. Th. Ke-6. 1963. hlm. 2-3 dan 31—32.

## Pangaragoan Adinegoro
Pado taun 1974 Adinegoro dianugarahi gala Parintis Press Indonesia. Sarato Pasatuan Wartawan Indonesia (PWI) sabagai badan tatinggi insan press nasional, manyadioan tando pangaragoan tatinggi untuak karya jurnalistik tabaiak satiok taunnyo, iyolah Hadiah Adinegoro.

## Rujuak-an

## Pautan lua
* Profil Adinegoro di situs PNRI 
* Berjuang Melalui Jurnalistik , Jurnal Nasional
* World Writers #011: Adinegoro, Kompasiana
* Adinegoro , Ensiklopedi Jakarta
* Berjuang Melalui Jurnalistik , Jurnas
Ani Idrus

**Ani Idrus** () adolah surang wartawati senior nan mandirian Harian Waspada basamo jo lakinyo H. Mohamad Said pado taun 1947.

Salain bakacimpuang dalam dunia jurnalistik, baliau mandirian jo mamimpin limbago pandidikan nan banauang dalam Yayasan Pandidikan Ani Idrus. Pado akhia hayatnyo, baliau manjabat Katua Umum Sakola Sipak Bola WASPADA, Medan, Direktur PT. Prakarsa Abadi Press, Medan, jo Ketua Yayasan Asma Cabang Sumatera Utara.

Tarakhia baliau manjabaik sabagai Pamimpin Umum/Pamimpin Redaksi Harian Waspada jo Majalah Dunia Wanita di Medan. Sasudah maningga dunia, Ani Idrus dimakamkan di Pamakaman Umum Jalan Thamrin, Medan.

## Karya tulih
* Buku Tahunan Wanita - 1953
* Menunaikan Ibadah Haji ka Tanah Suci - 1974
* Wanita Dulu Sekarang dan Esok - 1980
* Terbunuhnya Indira Gandhi - 1984
* Sekilas Pengalaman dalam Pers dan Organisasi PWI di Sumatera Utara - 1985
* Doa Utama dalam Islam - 1987

## Rujuakan
* Ensiklopedia Tokoh Indonesia
Ahmad Husein

**[[Kolonel]] Ahmad Husein** () adolah surang pajuang kamardekaan Indonesia sarato pamimpin tantara PRRI. Pado tanggal 15 Februari 1958 di Padang baliau mambantuak Pamarentahan Revolusioner Republik Indonesia (PRRI) di bawah pimpinan Syafruddin Prawiranegara sabagai Pardana Mantari nan batujuan mangoreksi pamarentahan otoriter Soekarno nan dianggap inkonstitusional sarato maabaian pambangunan jo kasejahteraan masyarakaik di daerah. Tindakan koreksinyo tu tanyato mandapek sambutan dalam bantuak aksi militer dari pamarentah pusek di Jakarta sahinggo manimbuaan parang sudaro di Sumatera Tangah.

## Rujuakan

## Pautan lua
*Terbentuknya Dewan Banteng Dan Meletusnya PRRI 
*Sejarah TNI, PRRI/Permesta
Anwar Sutan Saidi

**Anwar Sutan Saidi** () adolah pangusaha sarato pajuang pagarakan kamardekaan Indonesia. Baliau adolah salah surang dari saketek konglomerat Indonesia sabalun maso kemerdekaan Indonesia.

## Usaho
Anwar cuma manampuah janjang pandidikan Sakola Dasar 5 taun di Payokumbuah. Indak sempat malanjuik-an pandidikannyo, Anwar tajun ka dunia usaho pado umua 16 taun. Pado mulonyo baliau karajo jo pamannyo, kudian baliau taruih mangambangan usahonyo surang. Diantaro usahonyo adolah mangumpuaan hasil karajinan tangan masyarakaik Agam Tuo (*Oud Agam*). Pado taun 1930, baliau mandirian Bank Tabungan Saudagar di Bukittinggi. Bank iko kudian barubah namo manjadi Bank Nasional Abuan Saudagar, nan pado akhianyo manjadi Bank Nasional. Taun 1938 baliau mamprakarsai badirinyo ampek parusahaan, iyolah PT Inkorba, PT Bumi Putera, PT Andalas, dan PT Fort de Kock. Di Bukittinggi, baliau-pun mandirian parusahaan panabik-an NV Nusantara. Parusahaan ko banyak manabik-an buku-buku sastra nan manjadi bacoan wajib anak-anak sakola. Basamo putranyo Rustam Anwar, baliau mangalola panabik-an ko sampai manjadi salah satu nan paliang gadang di Sumatera. Anwar-pun mambangun Hotel Minang di Bukittinggi sarato Danau Maninjau. Pado taun 1964 baliau maaktifan baliak pabrik Tanun Padang Asli nan alah lamo ditutuik.

Sasudah Anwar wafaik, parusahaan-parusahaannyo banyak nan mundur. Pado akhia 1990-an, gubernur Sumatera Barat, Hasan Basri Durin manjua aset Bank Nasional kapado Grup Bakrie jo Aminuzal Amin. Kalompok itu kudian maubah namo Bank Nasional manjadi Bank Nusa Bakri.

## Pagarakan

Masuaknyo Anwar Sutan Saidi ka dalam dunia pagarakan disabab-an dek kakaknyo Djamaluddin Ibrahim, nan manjadi guru Sumatera Thawalib sakaligus panggiat Partai PARI. Anwar adolah panggiat pagarakan nan anti-Japang. Baliau indak sapaham jo Muhammad Sjafei sarato Chatib Sulaiman, nan mandirian *Gyugun* (Laskar Rakyat) untuak mambantu Japang. Namun sasudah Gyugun diubah manjadi Tentara Keamanan Rakyat (TKR), Anwar giat mambarian dukungan dana kapado organisasi tantara tu. Di maso kamardekaan, Anwar duduak sabagai Dewan Eksekutif Komite Nasional Indonesia (KNI) Sumatera Barat, mandampingi Sutan Mohammad Rasjid jo Dr. Djamil. Taun 1960 Anwar ditunjuak manjadi angota Depernas (Dewan Perancang Nasional) sabagai tanago ahli, lalu kudian diangkek pulo manjadi anggota MPRS. 
 
## Karya

* Tugu Pemuda Sumatera : (Di Lapangan Dipo - Padang) Perintis Jalannya Sejarah Menuju Indonesia Raya, 1967
* Bank Desa di Sumatera Barat, 1969

## Catatan kaki
Arisun Sutan Alamsyah

**Arisun Sutan Alamsyah** adolah surang Bupati Militer sarato pajuang kamardekaan pado maso Pamarentahan Darurat Republik Indonesia (PDRI). Pado maso PDRI nan balangsuang dari tanggal 22 Desember 1948 sampai 13 Juli 1949 nan dipimpin dek Syafruddin Prawiranegara, Arisun Sutan Alamsyah manjabat sabagai Bupati Militer Kabupaten Limo Puluah Kota, Sumatera Tangah. Baliau tamasuak salah surang pimpinan pajuang nan tewas dalam Paristiwa Situjuah basamo jo babarapo pimpinan pajuang lainnyo, diantaranyo Chatib Sulaiman, Munir Latief jo nan lain-lain, basarato puluahan anggota pasukan Barisan Pengawal Nagari jo Kota (BPNK).

Pado tanggal 15 Januari 1949, Arisun Sutan Alamsyah basamo puluahan pajuang lainnyo tewas sasudah dibarondong tembakan dek pihak Balando diwakatu subuah katiko nak malaksanaan shalat. Pado malam hari sabalunnyo baliau maikuti rapek nan diadokan dek para pajuang untuak mambahas strategi pajuangan maadok-i Agresi Militer Balando II. Rapek pado malam tanggal 14 Januari 1949 tu ateh instruksi Gubernur Militer Sumatera Tangah Sutan Mohammad Rasjid sarato dipimpin dek Chatib Sulaiman sabagai Katua Markas Patahanan Rakyat Daerah. 

## Pautan lua
*Situs Resmi Kabupaten Lima Puluh Kota
Bahder Djohan

**Bahder Djohan** () adolah surang pajuang kamardekaan Indonesia nan kudian manjadi Mantari Pandidiakan jo Kabudayoan Indonesia pado Kabinet Natsir jo Kabinet Wilopo sasudah Indonesia mardeka.

## Asa usua
Bahder Djohan adolah anak kalimo dari sapuluah basudaro pasangan Mohamad Rapal gala Sutan Boerhanoedin urang Koto Gadang, Agam, jo Lisah nan barasa dari Alang Laweh, Padang. Ayahnyo baprofesi sabagai jaksa. Bahder Djohan manarimo gala Marah Besar pado panikahannyo jo Siti Zairi Yaman.

## Rujuak-an
* Djohan, Bahder, Bahder Djohan Pengabdi Kemanusiaan , PT Gunuang Agung, Jakarta, 1980
* Hatta, Mohammad, Mohammad Hatta Memoir, Tinta Mas Jakarta, 1979
Daan Jahja

**[[Letnan Kolonel]] H. Daan Jahja** () adolah salah surang pajuang kamardekaan Indonesia. Baliau parnah manjabat sabagai Gubernur (Militer) Jakarta sarato Panglimo Divisi Siliwangi. Baliau mamainan peranan pantiang dalam manumpas aksi Kapten Westerling nan nio marabuik kakuasaan nagaro dek indak manarimo panyarahan kadaulatan Indonesia dek Balando tanggal 27 Desember 1949.

## Latar balakang
Daan Jahja laia dari pasangan Jahja Datoek Kajo jo Sjahrizan Jahja, asa Koto Gadang, Agam, Sumatera Barat. Ayahnyo adolah anggota Volksraad nan cukuik vokal, sarato urang nan partamo kali bapidato manggunoan bahaso Indonesia dalam sidang Volksraad. Daan adolah anak nan tuo dari sambilan basudaro.

## Catatan kaki
Djohan Sjahroezah

**Djohan Sjahroezah** (laia di Muaro Enim, Sumatera Salatan, 1912 - maningga di Jakarta, 2 Agustus 1968 pado umua 56 taun) adolah surang tokoh pagarakan bawah tanah dalam zaman revolusi kamardekaan Indonesia. Baliau adolah salah surang anggota Badan Pekerja KNIP sarato anggota parlemen dari Partai Sosialis Indonesia.

## Riwayat
Djohan Sjahroezah malalui maso pandidikannyo di Medan (ELS), Bandung (MULO), Jakarta (AMS), sarato maikuti macam-macam kursus mandiri nan disalanggaroan dek Golongan Merdeka di babagai kota.

Katika manjadi panggiat PPPI, baliau manulih artikel di majalah Indonesia Raya nan mangecam kareh karajo samo jo Balando. Akibaiknyo baliau ditangkok lalu dituduah mahasuik untuak babuek kakacauan. Baliau diadili sarato dihukum panjaro salamo 1,5 taun di panjaro Sukamiskin, Bandung. Salapeh dari panjaro, baliau manjalin pagarakan jo kawan-kawannyo nan indak dibuang ka Digul untuak malanjuik-an PNI-Pandidikan. Pado taun 1937, basamo Adam Malik jo Pandoe Kartawiguna mandirian KB Antara nan kudian manjadi kantua barito nasional sampai kini.

Pado maso pandudukan Japang, baliau mandirian babarapo sarikaik buruh, tarutamo di industri paminyakan. Sasudah kamardekaan, basamo jo Sutan Sjahrir baliau mambantuak Paras jo Parsi nan kudian bagabuang manjadi Partai Sosialis Indonesia. Dalam partai tu baliau duduak sabagai sekretaris jenderal, sarato mawakili partai dalam parlemen.

Pado taun 1960, PSI dibubaran lalu babarapo pimpinannyo dipanjaroan. Katiko otoriterisme Soekarno marajalela, PSI di bawah komandonyo tatap manjadi organ politik nan kritis sarato diparetongan. Djohan marupoan pribadi nan cukuik pandai dalam mambaco situasi, baik pado maso panjajahan Balando, Japang, maupun Orde Lamo. Baliau adolah pamimpin nan mangaka kapado rakyatnyo, sarato dihormati baiak dek kawan maupun lawan.  

## Kaluarga
Djohan adolah putra Minangkabau asa Koto Gadang, Agam, Sumatera Barat. Bininyo, Violet Hanifah (Yoyet) nan dinikahinyo pado taun 1937 adolah putri Haji Agus Salim. Dari panikahan tu baliau dikaruniai limo urang putra jo putri. Djohan adolah kamanakan pulo dari Sutan Sjahrir.

## Rujuak-an

## Pautan lua
*Kesabaran Revolusioner - Djoeir Moehamad
Hasnan Habib

**[[Letnan Jenderal|Letjen.]] [[TNI]] ([[Purnawirawan|Purn.]]) Hasnan Habib** () adolah surang pajuang kamardekaan, tokoh tantara, pangamat politik sarato diplomat Indonesia.

## Pendidikan
Hasnan manampuah pandidikan SD di Bukittinggi (luluih taun 1941), SLTP di Padang (1945) dan SLTA di Bandung (1955). Pandidikan tinggi dijalaninyo di Fakultas Ekonomi Universitas Parahyangan, Bandung, lalu tamaik pado taun 1957.

Dalam bidang katantaraan, sausai maikuti pandidikan calon parwira pado taun 1945, baliau lalu maikuti babagai pandidikan tantara di Indonesia (tamasuak Akademi Militer di Yogyakarta, 1945-1956) sarato lua nagari tamasuak di Yugoslavia (*Higher Military Academy and War College* di Beograd, Yugoslavia, 1962-1964) jo *Naval Postgraduate School*, Monterey, California, Amerika Serikat pado taun 1971.

## Karier
Karier militernyo dimulai sabagai Parwira Mudo Kader sampai jo pangkek Letnan Satu salamo revolusi fisik di Sumatera Timur pado taun 1945-1950, Kumandan Instruktur Guru Kapalo Departemen bidang Pandiikan & Latihan Parwira-parwira Infantri Cimahi (1951-1957), Kumandan Sektor II di Curup jo Palembang (1957-1960), Wadan/PS dan Brigade Infanteri 8 Sumatera Selatan (1960-1962), Kapalo Diklat, Wakil Asisten II Menpangad Jakarta (1964-1970), Asisten Parancanaan Umum Departemen Hankam sarato Pambantu Utamo Bidang Analisis Militer Wanhankamnas Jakarta (1970-1973) jo Kasep/Kasmin Hankam sarato Kaskopkamtib III.

Dari taun 1973 sampai 1978, Habib manjadi anggota MPR. Baliau kudian batugeh sabagai Duta Basa RI untuak Amerika Serikat pado taun 1982-1985. Salain itu, baliau pernah manjadi Duta Basa Kaliliang Garakan Non-Blok untuak Amerika Utara, Karibia jo Amerika Latin dari taun 1992 sampai 1995. Habib kudian manjabat sabagai panasehat Mantari Riset jo Teknologi/Katua BPP Teknologi untuak Industri-industri Strategis pado maso Presiden Habibie.

## Maningga dunia sarato kaluarga
Kamih malam, 16 Februari 2006, sakitar pukua 21.20 WIB, Habib maningga dunia karano maidap babagai panyakik diantaronyo jantuang jo tumor di lambuang. Janazahnyo dimakaman di Taman Makam Pahlawan Kalibata. Dari pakawinannyo jo Naida Zastia, Hasnan dianugarahi ampek urang anak, namun salah surang anaknyo nan manjadi anggota TNI-AU alah maningga dunia dalam kacalakaan pasawat.

## Pautan lua
*  Profil di Tokoh Indonesia 
*  "Hasnan Habib Tutup Usia" , *[[KOMPAS]]*, 17 Februari 2006
*  "Hasnan Habib Meninggal Dunia", *[[GATRA]]*, 17 Februari 2006
*  Obituari di The Jakrta Post
Burhanuddin al-Hilmi

**Dr. Burhanuddin bin Muhammad Nur al-Hilmi** (laia di Kota Bharu, Perak, Malaysia taun 1911 - wafaik di Taiping, Perak, Malaysia, 25 Oktober 1969) adolah pajuang kamardekaan sarato politisi dari Malaysia. Burhanuddin pernah manjabat sabagai Yang Dipertua Agung Parti Islam Se-Malaysia (PAS). Baliau tasabuik sabagai surang nasionalis radikal sarato pamikia Islam.

## Asa Usua
Burhanuddin adolah anak partamo dari pasangan Haji Mohamad Noor jo Sharifah Zaharah bt Habib Osman. Ayahnyo barasa dari Batusangka, Sumatera Barat nan marantau ka Malaysia pado taun 1908, sadangkan ibunyo barasa dari Malaka.

## Kahidupan
Burhanuddin dilaiaan di Kota Bharu, Perak, Malaysia pado taun 1911, lalu baraja di Universiti Muslim Aligarh di India. Salasai baraja di India jo sapulangnyo dari Palestina jo Turki, Burhanuddin baliak batugeh sabagai guru bahaso Arab di Madrasah Aljunied Al-Islamiah, Aljunied, Singapura.

Sasudah Parang Dunia II, Burhanuddin mandirian Parti Kabangsaan Malayu Malaya (PKMM). Partai iko manuntuik kamardekaan panuah untuak Samananjuang Malayu sarato manantang sagalo bantuak panjajahan Inggirih. Burhanuddin mambao pulo PKMM untuak mawujudan Malayu Raya, iyolah sabuah gagasan kasatuan politik Malaysia-Indonesia.

Pado taun 1956 baliau diangkek sabagai pamimpin Parti Islam Se-Malaysia (PAS), sampai kamatiannyo pado taun 1969. Di bawah kapimpinannyo, PAS mampunyai orientasi manyokong pagarakan anti-kolonialisme. Kapamimpinannyo tapotong dek panangkok-an "Akta Kasalamatan Dalam Nagari" pado taun 1965, lalu salanjuiknyo dipanjaro salamo sataun ateh tuduahan bakomplot untuak mangguliangan pamarentah Malaysia, sarato mambangun sabuah pamarentah pangganti nan labiah ramah kapado Indonesia.

Burhanuddin maningga dunia pado tanggal 10 Oktober 1969 akibaik panyakik sarato siksaan samaso dalam tahanan ISA.

## Rujuak-an

## Bacoan lanjuik
* Ramlah Adam, Burhanuddin Al-Helmy - Suatu Kemelut Politik, Kuala Lumpur, Dewan Bahaso dan Pustaka, 2003

## Pautan lua
* Burhanuddin bin Muhammad Nur al-Hilmi
Hasyim Ning

**Masagus Nur Muhammad Hasyim Ning** atau **Hasyim Ning** (laia di Nipah, Padang, Sumatera Barat, 22 Agustus 1916 – maningga Desember 1995 pado umua 79 taun) adolah surang pajuang kamardekaan nan kudian manjadi pangusaha sarato konglomerat sasudah Indonesia mardeka.

## Kahidupan
Hasyim adolah surang parantau Minangkabau nan datang ka Jakarta pado taun 1937. Tapi, duo taun kudian, baliau alah ditunjuak sabagai pawakilan NV Velodrome Motorcars di Tanjung Karang, Lampung. Sasudah itu, manjadi pamborong tambang batu bara di Tanjung Enim taun 1941. Hasyim Ning baliak ka Jawa, manjadi administratur pakabunan teh jo kina di Cianjur katika tajadi parang. Karano bacito-cito manjadi tantara walaupun indak direstui urangtuo, baliau pun sato maangkek sanjato di Cianjur, Bandung Selatan, pado taun 1945. Limo taun kudian, baliau pansiun jo pangkaik tarakhia letnan kolonel.

Hasyim ketek mandapek pandidikan cukuik kareh dari urangtuanyo. Pulang sakola baliau harus mangaji jo guru nan dipanggia ka rumah. Kini baliau mancontoh caro tu untuak mandidik anak-anaknyo. Pangusaha nan mandapek gala *Dr.H.C.* untuak Ilmu Manajemen dari Universitas Islam Sumatera Utara ko pernah giat bapolitik. Taun 1971 baliau manjabat Katua Umum IPKI, kudian sato malaiaan fusi PDI. Taun 1978 baliau maunduran diri dari PDI lalu manjalang Pamilu 1982 bagabuang jo Golkar.

## Usaho
Sasudah pansiun dari tantara jo pangkek tarakhia Letnan Kolonel di taun 1951, Hasyim badagang oto sarato mandirian Djakarta Motor Company. Sasudah duo taun, usaho itu bakambang manjadi usaho parakitan oto nan partamo di Indonesia, Indonesian Service Station. Baliau kudian labiah dikana sabagai pangusaha parakitan oto, maskipun bagarak pulo dalam babagai bidang, sarupo ekspor-impor, bank, biro pajalanan, pabrik kosmetik, sarato konsultan rekayasa nan manyerap indak kurang dari 3.000 karyawan. Salain itu baliau manjadi anggota dewan komisaris PT Jaya, Daha Motor, Jakarta Motor, Hotel Kemang, Asuransi Sriwijaya, PACTO, dan Central Commercial Bank.

Pado taun 1981, baliau manjua 49% saham Bank Perniagaan Indonesia punyonyo, kapado Mochtar Riady. Salapan taun kudian bank iko mangganti namanyo manjadi Lippo Bank, lalu malakuan merger jo Bank Umum Asia.
  
Di awal taun 1984, Hasyim diwawancarai majalah Perancis, Paris Match. Di sinan baliau mangatoan, usaho parakitan oto di Indonesia indak talalu baiak karano basaiang jo Japang. Oto-oto nan dirakiknyo memang buatan Eropa jo Amerika. Parusahaan Eropa jo Amerika maikuti birokrasi, sadangkan Japang langsuang mampakenalan macam-macam oto mareka. Sukses usahanyo manyababan Hasyim dipacayo manjabat Katua Umum Kadin pariode 1979-1982.

## Catatan kaki

## Rujuak-an
*  Hasyim Ning @ tokohindonesia.com 
*  Tokoh-tokoh Swasta Berbicara @ Majalah Tempo 26 Juni 1976
Jahja Datoek Kajo

**Jahja Datoeak Kajo** () adolah surang pajuang kamardekaan, politisi sarato anggota Volksraad nan takamuko. Baliau adolah ayah dari Daan Jahja nan pernah manjabat gubernur militer Jakarta pado taun 1950.

## Maso ketek
Jahja Datoek Kajo laia dari pasangan laki-bini Pinggir Bandaharo Koening jo Bani, nan masiang-masiang anggota pasukuan Sikumbang jo Piliang. Pado taun 1882, Jahja mulai marantau basamo pamannyo. Di Suliki baliau sempat basakola salamo sataun, kudian nasib mambueknyo harus bapindah-pindah sakola di tampek nan babedo. Taun 1883 di Pasa Gadang, Padang lalu taun 1885-1887 sakola privat di Bukittinggi.

## Karier
Taun 1888, Jahja magang pado kantua residen Padang Darek untuak labiah banyak mangataui dari dakek birokrasi pamarentahan kolonial Hindia Balando. Taun 1892-1895, Jahja bakarajo sabagai juru tulih magang di kantua kontrolir Agam Tuo. Tanggal 11 Mei 1895, Jahja mandapek gala Datoeak Kajo dan dipiliah manjadi Tuanku Lareh Ampek Koto.

Pado taun 1908, pajak (*belasting*) mulai dibalakuan di Sumatera Barat. Kajadian pado 2 Juli 1908 sangaik mamukul Jahja, dima baliau mancaliak anak nagarinyo dibantai dek tantara Balando karano manantang untuak malakuan pambayaran pajak. Pado taun 1919, kajadian nan disabuik "Tragedi Paladangan" ko ditulih lalu dilaporannyo ka atasan. Sajak itu, Jahja manjadi geram kapado tantara Balando.

Taun 1913, Jahja ditugehan marangkap jabatan, iyolah sabagai Kapalo Lareh Banuhampu. Kariernyo capek naiak, di taun 1914 baliau dipacayo manjadi damang Bukittinggi. Karano indak sapaham jo atasannyo dalam babagai hal, Jahja dimintak pindah lalu manjadi damang Payokumbuah (1915-1918), Padangpanjang (1919-1928), kudian Aia Bangih (1928-1929).

## Volksraad
Jahja tapiliah manjadi anggota Volksraad manggantian Loetan Datoeak Rangkajo Maharadjo pado tanggal 16 Mei 1927. Baliau adolah salah surang dari 25 urang anggota golongan bumiputera. Jahja mawakili Minangkabau untuak pariode 1927-1931. Sasudah pansiun taun 1931, taun 1935 baliau tapiliah baliak sabagai anggota Volksraad.

### Bahaso Indonesia
Volksraad nan dibantuak pado akhia taun 1917, sangaiklah diskriminatif kapado anggota bumiputera. Diantaronyo adolah palarangan digunoannyo Bahaso Malayu (sasudah Sumpah Pamuda, dikana sabagai Bahaso Indonesia) dalam sidang-sidang limbago tu. Namun pakacualian tu didapek-an dek Jahja Datoeak Kajo. Sajak 16 Juni 1927, dalam saluruih pidato-pidatonyo di Volksraad, Jahja salalu manggunoan bahaso Indonesia. Jahja mamintak kapado para hadirin nan nio manyela pambicaroannyo supayo manggunoan bahaso Indonesia. Baliau bataruih tarang baso di dalam sidang majelis Volksraad labiah suko mamakai bahaso Indonesia karano maraso surang Indonesier. Pidatonyo nan baapi-api jo bahaso Indonesia di Volksraad mambuekt wakil-wakil Balando berang. Karano kabaraniannyo itu, koran-koran pribumi maagiahnyo gala "Jago Bahasa Indonesia di Volksraad".

## Rujuak-an
* Azizah Etek, Mursjid A.M., Arfan B.R., Koto Gadang Masa Kolonial, LKiS, 2007, ISBN : 979-1283-29-x
* Azizah Etek, Mursyid A.M, dan Arfan B.R. Kelah Sang Demang, Jahja Datoek Kajo, Pidato Otokritik di Volksraad 1927 - 1939. LKiS, 2008, ISBN : 979-1283-58-3
120

## Kajadian
* Dibangunnya Pantheon, di Roma.
* Kanishka menjadi pemimpin Kekaisaran Kushan.

## Kalahiaran

## Kamatian
Daftar bupati jo wali kota di Sumatera Barat

Barikuik daftar **Kapalo Daerah jo Wakia Kapalo Daerah** di 19 kabupaten/kota di Sumatra Barat adolah:

* Catatan:
* "Mulai manjabat" marupoan awal periode kapamimpinan nan kini ko sadang bajalan atau, untuk panjabat bupati/walikota, marupoan tanggal pangangkatan sabagai panjabat bupati/walikota.

## Caliak pulo
* Daftar Gubernur Sumatera Barat
* Daftar kabupaten jo kota di Sumatera Barat
Daftar Gubernur Sumatera Barat

Barikuik iko adolah **Daftar Gubernur [[Sumatra Barat]]** nan panah manjabaik dari tanggal 1 Oktober 1945 hinggo kini.



## Caliak juo
* Daftar panguaso Pesisir Barat Sumatera, daerah administratif pado maso Hindia Balando nan identik jo Sumatera Barat kini.
* Daftar Wakia Gubernur Sumatera Barat

## Catatan kaki
; Katarangan

; Rujuakan
Johnny Anwar

**[[Brigadir Jenderal|Brigjen]] [[Polisi|Pol.]] ([[Purnawirawan|Purn.]]) Johnny Anwar** (laia taun 1918 - maningga taun 1976 pado umua 58 taun) adolah surang parwira polisi sarato pajuang kamardekaan Indonesia nan pernah manjabat Kapalo Polisi Kota Padang dimaso revolusi kamardekaan Indonesia pado taun 1946 sarato Panglimo Angkatan Kapolisian (Pangak) XVIII Sulawesi Salatan-Tanggara pado taun 1968. Baliau baparan pantiang di kota Padang pado maso pajuangan fisik katiko pasukan Balando jo sakutu baliak manduduak-i kota tu sasudah kakalahan pihak Japang dalam Parang Dunia II. Johnny pernah dipanjaro dek pihak panjajah karano sikapnyo nan indak namuah bakarajosamo jo pihak Balando sarato sakutu. 

Pado taun 1946 katiko baumua 28 taun baliau diangkek sabagai Kapalo Polisi Kota Padang jo pangkek Komisaris Polisi kelas II. Sasudah dibebasan dari tahanan, pado taun 1948, baliau diangkek manjadi Kapalo Polisi Kota Bukittinggi marangkap Kapalo Polisi Kores Sumatera Barat. Pado taun 1950 baliau sempat ditugehan untuak studi ka tigo kota di Amerika Serikat, iyolah San Fransisco, New York jo Washington salamo 3 bulan. Sasudah maso revolusi fisik, Johnny Anwar manjalani karier kapolisiannyo jo babagai jabatan sarato batugeh dibabagai kota di Indonesia, diantaronyo Kapalo Polisi Komisariat Maluku di Ambon (1964), Panglimo Angkatan Kapolisian (Pangak) XVIII Sulawesi Salatan-Tanggara di Makassar (1968) lalu nan tarakhia sabagai Kumandan Operasi Bhakti Markas Gadang Angkatan Kapolisian (Mabak) di Jakarta (1970-1972) sabalun pansiun.

## Kaluarga
Johnny Anwar manikah jo surang padusi nan banamo Martina sarato dikaruniai ampek urang anak iyolah Wendy Anwar, Fonny Anwar, Sendy Anwar sarato Renny Anwar. Baliau maningga dunia pado taun 1976 dalam umua 58 taun lalu dimakaman di Taman Makam Pahlawan Kalibata, Jakarta.

Johnny laia dari pasangan Anwar Maharajo Sutan (ayah) jo Siti Safiah (ibu), nan barasa dari Sumatera Barat. Ayahnyo pernah jadi damang di Kurinci jo Padang. Johnny Anwar adolah kakak dari Rosihan Anwar, surang tokoh wartawan sarato pandiri koran Pedoman. Tigo urang adiaknyo nan lain, Junisaf Anwar, surang wartawan pulo nan pernah manjabat sabagai Pamimpin Redaksi Kantua Barito Antara, Roesman Anwar, surang profesional nan pernah manjabat sabagai Direktur Utama Pelni sarato adiak bungsunyo, Yozar Anwar, salah surang pamimpin panggiat garakan mahasiswa di taun 1966 nan kudian bakarier sabagai wartawan jo panulih buku.

## Karier
* Kapalo Polisi Kota Padang (1946)
* Kapalo Polisi Kota Bukittinggi marangkap Kapalo Polisi Kores Sumatera Barat (1948)
* Dipabantuan kapado Kapalo Kapolisian di Kota Padang (1950)
* Kapolisian Karasidenan Semarang (1951)
* Kapolisian Komisariat Kalimantan Salatan (1952)
* Kapolisian Komisariat Nusa Tanggara
* Kapalo Staf Kapolisian Sumatera Barat (1962)
* Kapalo Polisi Komisariat Maluku (1964)
* Kumandan Komando Pandidikan Angkatan Kapolisian Republik Indonesia (AKRI) di Markas Gadang Angkatan Kapolisian (Mabak) (1967)
* Panglimo Angkatan Kapolisian (Pangak) XVIII Sulawesi Salatan-Tanggara (1968)
* Komandan Operasi Bhakti Mabak (1970-1972)

## Rujuak-an
Kaharudin Datuak Rangkayo Basa

**Kaharudin Datuak Rangkayo Basa** () adolah surang parwira polisi Republik Indonesia jo pangkek tarakhia Komisaris Basa Polisi katiko manjabat Kapalo Kapolisian Sumatera Tangah lalu kudian manjadi Gubernur Sumatera Barat nan partamo (1958-1965), sasudah propinsi Sumatera Tangah kudian dimekaran badasaran Undang-undang Darurat Republik Indonesia nomor 19 taun 1957.

## Profil singkek
Kaharudin Datuak Rangkayo Basa adolah tamatan *Opleidings School Voor Inlandsche Ambtenaren* (OSVIA) (Sakola Pangreh-praja) di Fort de Kock (Bukittinggi) sadangkan bininyo Mariah nan dinikahinyo pado taun 1926 adolah tamatan *Hollandsch Inlandsche School* (HIS) (SD 7 taun) di Sigli Aceh.

Dalam pajalanan kariernyo baliau pernah manduduki jabatan mulai dari Asisten Damang, Asisten Wedana Polisi, Kapalo Polisi Padang Lua Kota, Kapalo Polisi Karasidenan Riau, Kapalo Polisi Kota Padang, Kapalo Polisi Provinsi Sumatera Tangah sarato Gubernur Kapalo Daerah Tingkek I Sumatera Barat.

Katiko manjadi Gubernur di Sumatera Barat, baliau maalami takanan barek karano munculnyo Pamarentahan Revolusioner Republik Indonesia (PRRI), di satu sisi sabagai wakil jo papanjangan tangan pamarentah pusek di daerah sadangkan disisi lain sabagai pamimpin pado wilayah nan masyarakaiknyo sadang bagajolak karano kaindak-puehan kapado pamarentah pusek.

## Rujuak-an

## Pautan lua
* Situs web resmi Pemda Provinsi Sumatera Barat 
* www.museum.polri.go.id
Kemal Idris

**[[Letnan Jenderal|Letjen.]] [[TNI]] ([[Purnawirawan|Purn.]]) Ahmad Kemal Idris** () adolah surang pajuang kamardekaan sarato tokoh tantara Indonesia. Baliau manjabat sabagai Pangkostrad pado taun 1967. Baliau-pun salah surang panandotangan Petisi 50.

## Karier tantara
Karier tantara dimulai jo manjadi Seinendan pado zaman Japang. Kudian, baliau bagabuang dalam satuan tantara Jawa Barat, Divisi Siliwangi. Kemal Idris maajak bagabuang pulo Poncke Princen, opsir Balando untuak bagabuang jo Indonesia.

Puncak karier tantaranyo dicapai katiko manjadi Pangkostrad pado taun 1967. Salamo manjadi Pangkostrad baliau baparan gadang dalam mandukuang garakan mahasiswa nan manantang Orde Lamo. Kudian baliau manjabat Panglimo Komando Antardaerah untuak Kawasan Indonesia Timur. Karier tarakhia Kemal di tantara adolah Panglimo Komando Wilayah Patahanan (Pangkowilhan) jo pangkek letnan jenderal.

## Diplomat jo pangusaha
Sasudah pansiun dari karier tantara, pado September 1972 baliau ditugehan untuak manjadi duta basa Indonesia untuak Yugoslavia marangkap untuak Yunani. Sasudah itu baliau manjadi pangusaha lalu digalai "Jenderal Sampah", karano mangalola usaho pananggulangan sampah. Kemal Idris giat pulo di Barisan Nasional (Barnas).

## Maningga
Ahmad Kemal Idris maningga dunia pado pukua 03.30 WIB, 28 Juli 2010, karano komplikasi panyakik sarato infeksi paru-paru. Baliau dimakaman sacaro tantara di Taman Makam Majelis Taklim Raudatus Salihin, Citapen, Bogor.

## Rujuak-an

## Pautan lua
*Profil di Tokoh Indonesia 
*6 Jenderal berani tantang kediktatoran Soeharto
Pamiliahan umum Malaysia 2013

**Pamiliahan umum Malaysia 2013** diadoan pado tanggal 5 Mai 2013 sasudah pambubaran Parlemen dek Pardano Mantari 2 hari sabalunnyo. Pancalonan kandidat pemilu balangsuang tanggal 20 April 2013 dan kampanye balangsuang sampai 4 Mai 2013 (15 hari). Warga nagara Malaysia nan mamanuhi syaraik dapek mamiliah Dewan Rakyat dan Dewan Undangan Negeri. 

## Rujuakan

## Pautan lua
* Portal Rasmi PRU-13  Suruhanjaya Pilihan Raya Malaysia
* Senarai Calon Yang Disahkan Layak Bertanding  Sistem Pengurusan Maklumat Pilihan Raya Umum SPR
* ''Dashboard'' PRU13  Suruhanjaya Pilihan Raya Malaysia

### Manifesto
* Manifesto BN 
* Manifesto PR  (Ringkasan )

### Media lainnyp
* How To Vote | Malaysia Elections | GE 2013  howtovotemalaysia.org
* 13th Malaysian General Election GE13 The Star Online
* Undi.info: Malaysia Election Data Malaysiakini.com
Khatijah Sidek

**Khatijah Sidek** (laia di Kampuang Baru, Pariaman, Sumatera Barat, taun 1918 – wafaik di Kuala Lumpur, Malaysia, taun 1982) adolah pajuang kamardekaan Malaysia jo Indonesia. Baliau dikana sabagai politisi padusi Malaysia nan cukuik tanamo.

## Asa usua
Khatijah adolah anak dari pasangan Mohammad Sidek bin Haji Ismail jo Sariah binti Mohammad Saleh asa Pariaman, Sumatera Barat. Ayahnyo adolah surang padagang nan cukuik bahasil, sarato mampunyoi cito-cito tinggi untuak anak-anaknyo. Khatijah Sidek nan banamo ketek Khadijah, adolah anak bungsu dari sapuluah basudaro.

## Kahidupan
Pado taun 1936, Khatijah manamaik-an pandidikannyo di Normal School, Bukittinggi. Sasudah itu baliau maaja di Pangkalan Susu, Sumatera Utara (1936-1938), Pangkalan Brandan (1938-1939), Binjai (1939-1940), sarato Matang Glumpang Dua, Aceh Salatan (1940-1942). Sasudah itu baliau pai ka Bukittinggi lalu mandirian pasukan semi-militer padusi "Kesatria Bangsa."

Barakaik undangan anggota Kesatria Bangsa, baliau pai ka Singapura pado bulan Juni 1946. Disinan baliau manjadi panggiat padusi nan cukuik lantang. Karano kagiatan politiknyo tu, pamarentah kolonial Inggirih mamanjaroannya di Outram Road pado 18 Agustus 1948. Balaiau baru dibebasan pado taun 1950. Panjaro indak manyuruik-an niaiknyo dalam manantang kolonialisme Inggirih. Karier politiknyo taruih balanjuik lalu mancapai puncaknyo katiko barado di Samananjuang Malaysia. 

Pado taun 1953, Khatijah manjadi anggota UMNO sarato manduduak-i jabatan Setiausaha Kaum Ibu sarato Katua Kaum Ibu (1953-1956). Salamo mamimpin Kaum Ibu, Khatijah alah mahimpun hampia 10.000 urang padusi untuak bagabuang jo UMNO. 

Khatijah salah surang anggota UMNO nan paliang vokal. Baliau manuntuik supayo UMNO barani mamakiak-an kato "mardeka". Dalam Pasidangan Aguang UMNO taun 1953, baliau jo lantang manuntuik supayo jumlah pawakilan dari kaum padusi ditambah. Kalantangannyo tu manimbuaan karasahan di kalangan pamimpin sarato para anggota UMNO. Hal iko manyabab-an dipecatnyo baliau dari kaanggotaan UMNO pado taun 1956. Pado pariode 1959-1964, Khatijah manjadi anggota parlemen dari Partai Islam Sa-Malaysia. 

## Rujuak-an
Spartacks

**Spartacks** (**S**uporter **P**adang dan **A**nak **R**an**TA**u **C**inta **K**abau **S**irah) adolah komunitas pandukuang klub sepak bola Semen Padang FC. Spartacks kini ko bamarkas di bawah tribun selatan Stadion Haji Agus Salim, Padang, satalah sabalunnyo bamarkas di bawah tribun timur. Markas kini ko disabuik sabagai *Rumah Gadang*, maikuk'an namo rumah adaik tradisional Minangkabau, Rumah Gadang.

## Rujuakan

## Pautan lua
*
*